SKRIFTLIG FORESPØRGSEL E-3683/00

af Daniel Varela Suanzes-Carpegna (PPE-DE) til Kommissionen

(29. november 2000)

Om: Finansieringsrammen for Samhørighedsfonden og dennes udnyttelse

Kan Kommissionen oplyse om den samlede finansieringsramme for Samhørighedsfonden fordelt på hver enkelt medlemsstat for programmeringsperioden 1994-1999 samt om udnyttelsesgraden i de enkelte medlemsstater?

Kan Kommissionen oplyse om den samlede finansieringsramme for Samhørighedsfonden i 2000 fordelt på hver enkelt medlemsstat samt om udnyttelsesgraden (pr. dags dato) i de enkelte medlemsstater?

Hvorledes vurderer Kommissionen udnyttelsesgraden af de midler, som hver enkelt medlemsstat har modtaget fra Samhørighedsfonden i programmeringsperioden 1994-1999?

Hvorledes vurderer Kommissionen udnyttelsesgraden (pr. dags dato) af de midler, som hver enkelt medlemsstat har modtaget fra Samhørighedsfonden i 2000.

Har Kommissionen nogen mulighed for at korrigere udnyttelsen af midlerne fra Samhørighedsfonden i de medlemsstater, der hverken udnytter dem korrekt eller fuldt ud?

Er der nogen mulighed for at overføre ikke udnyttede midler til de støtteberettigede medlemsstater, der udnytter de tildelte midler effektivt og fuldt ud?

Supplerende svar afgivet på Kommissionens vegne af Michel Barnier

(5. april 2001)

Bevillingerne fra Samhørighedsfonden til medlemsstaterne for perioden 1993-1999 fremgår af nedenstående tabel. Udnyttelsesgraden for forpligtelsesbevillinger er 100 %, og alle bevillinger, der er tildelt i ovennævnte periode, er blevet udnyttet. Medlemsstaternes udnyttelse af forpligtelsesbevillinger i perioden 1993-1999 stemmer overens med de bevillinger, der er tildelt hver medlemsstat.

>TABELPOSITION>

Tildelinger til hver enkelt medlemsstat fra Samhørighedsfonden og udnyttelsesgraden for 2000 er angivet i nedenstående tabel.

>TABELPOSITION>

På grund af den tid, der nødvendigvis vil medgå til at behandle de nye projektforslag, hvortil der ansøges om finansiering over Samhørighedsfonden inden for rammerne af Rådets forordning (EF) nr. 1164/94 af 16. maj 1994 om oprettelse af Samhørighedsfonden(1), som ændret ved Rådets nye forordninger (EF) nr. 1264/1999 af 21. juni 1999(2) og (EF) nr. 1265/1999 af 21. juni 1999(4), har udnyttelsen af bevillingerne fra Samhørighedsfonden i 2000 været koncentreret om årets slutning. Der blev således indgået forpligtelse for 49 % af bevillingerne i december 2000, og en del af beløbet (413,4 mio. EUR) kunne der ikke indgås forpligtelse for før årets slutning. De bevillinger, der ikke er blevet udnyttet, vil blive fremført til 2001 i medfør af artikel 7 i finansforordningen(3). Kommissionen har godkendt en overskridelse af bevillingen til Irland for at undgå risikoen for ikke at få udnyttet bevillingerne i tilfælde af, at det på grund af projekter, der kunne godkendes ved udgangen af 2000, ikke var muligt at fremføre alle de bevillinger, der var til rådighed ved årets slutning i overensstemmelse med bestemmelserne i finansforordningens artikel 7.

Forskellen i en medlemsstats udnyttelse og bevillingen fra Samhørighedsfonden vil i 2001 blive udlignet gennem den foreløbige bevilling til hvert land.

Der erindres om, at der i bilag I til ovennævnte forordning 1264/99 findes en vejledende fordeling mellem medlemsstaterne af de samlede midler fra Samhørighedsfonden for perioden 2000-2006. Kommissionen vil gøre alt for at respektere disse tildelinger, der er den praktiske udmøntning af den politiske forpligtelse, som Det Europæiske Råd indgik i Berlin. Det skal desuden understreges, at forpligtelserne for 2000 plus de forpligtelser, der er fremført til 2001 fra bevillingerne for 2000, udgør den samlede tildeling. Der kan foretages korrektioner mellem de medlemsstater, der modtager midler fra Samhørighedsfonden, således at disse tildelinger i sidste instans udnyttes fuldt ud af modtagerlandene.

(1) EFT L 130 af 25.5.1994.

(2) EFT L 161 af 26.6.1999.

(3) EFT L 356 af 31.12.1977.

(4) EFT L 161 af 26.6.1999.